'Geregtigheid' vir mishandelde honde | Maroela Media
Twee van die honde wat ingevolge 'n hofbevel uit Monyatsi se sorg verwyder is. (Foto: DBV)
Die Dierebeskermingsvereniging (DBV) het die vonnis verwelkom wat 'n man van Ladybrand in die Vrystaat wat aan dieremishandeling skuldig bevind opgelê is.
Die DBV sê in 'n verklaring hy het in Augustus verlede jaar ná 'n klagte op die honde, twee windhonde en 'n boerboel-kruising, by 'n huis in die Ladybrand-omgewing afgekom. Die diere was aan kort kettings vasgemaak, moes in vuil toestande oorleef en het geen kos of water gehad nie.
"Sommige van die honde het in die yskoue winter ook geen skuiling gehad nie," het die DBV gesê.
Die honde was uitgeteer en het mediese aandag benodig. Duan Matthee, 'n DBV-inspekteur, het boonop op sewe hondjies in 'n klein hok vol modder en ontlasting afgekom. Hulle het ook siek voorgekom.
Samuel Monyatsi is aan dieremishandeling skuldig bevind. (Foto: DBV)
Matthee het die diere se eienaar, Kabela Samuel Monyatsi, gevra om toestande vir die honde te verbeter en om mediese behandeling vir hulle te reël. Monyatsi het egter enige hulp geweier.
"Tydens 'n opvolginspeksie het Matthee en senior inspekteur Reinet Meyer geen verbetering in die toestande waargeneem nie. Drie van die hondjies het ook intussen gevrek. Matthee en Meyer het met Monyatsi daaroor probeer praat, maar sonder sukses.
"Hy het in 'n argument met hulle betrokke geraak en hulle weggejaag."
Die DBV is egter terug – dié keer saam met die polisie wat Monyatsi in hegtenis geneem het. Die honde is ingevolge 'n hofbevel verwyder en klagte van dieremishandeling is teen Monyatsi aanhangig gemaak.
Dié het tydens sy verhoor egter aangevoer hy is nie eienaar van die diere nie en het volgehou dat hy onskuldig is.
Die landdroshof het Monyatsi desnieteenstaande aan dieremishandeling skuldig bevind én tien redes voorgehou waarom bevind is dat Monyatsi wél die diere se eienaar is.
Die landdros het gesê elke dorp benodig minstens een DBV-beampte as hulpbronne dit toelaat en dat diere se regte ook gerespekteer moet word.
"Die landdros het voorts gesê 'n hond is soos 'n kind en dat daar van jou verwag word om na jou diere om te sien net soos jy na jou kinders sou omsien. Daar is 'n sterk band tussen honde en mense," het die landdros volgens die DBV gesê.
Een van die honde waarop die DBV beslag gelê het. (Foto: DBV)
Monyatsi is gevonnis tot agt maande tronkstraf, of 'n boete van R4 000. Hy is ook onbevoeg verklaar om enige diere vir 'n tydperk van vyf jaar te besit.
"Ons is tevrede met die vonnis. Geregtigheid het vir dié honde geskied. Mnr. Monyatsi het nou 'n kriminele rekord en is onbevoeg verklaar om diere aan te hou. Ons sal voortgaan met gereelde inspeksies by mnr. Monyatsi se huis en sal hom ook opvoed oor diere en hoe om in die toekoms enige wreedheid te voorkom."
Die DBV het ook die staataanklaer bedank vir haar hulp om te verseker dat geregtigheid geskied.
Bloemfontein DBV dieremishandeling hof
Nee, nee, nee. Die straf is nie swaar genoeg nie.
Hy moet aan 'n ketting vasgemaak word sonder kos en water – dan alleen sal hy leer wat dit beteken.
Verdien 'n veel swaarder straf – sies vir jou, man!! Jou aaklige mens!!!
Nee wat, aan dié volk is daar geen salf te smere nie. Want: om 'n hond mos te besit is 'n "witman se manier". Aldus Papa Zuma, mos. Julle wat so geskok is oor die toestand van die sg. "man" se honde, moet net bietjie gaan kyk wat gaan aan in die naaste informele woonbuurt daar naby julle – julle sal palpitasies kry en mediese hulp benodig!
Hartverskeurend. En onbevoeg vir slegs 5 jaar … ? Die persoon moes lewenslank onbevoeg verklaar geword het.
Die straf is te lig in die broek.
Ongelukkig is dit werklikheid. Die honde word gebruik vir jag, dus teer hulle die honde uit sodat hulle meer angstig en meer aandadig sal jag wanneer die geleentheid opduik vir die eienaar.. Net jammer die diere lei daaronder. Teer bietjie die eienaar uit – hy lyk of hy dit kan bekostig!